อุตสาหกรรมรถยนต์ไทย กำลังเจอศึกหนัก
หลายคนอาจไม่รู้ว่า ประเทศไทยของเราคือ หนึ่งในฐานการผลิตรถยนต์ที่สำคัญของโลก โดยในปี 2019 ประเทศไทยเป็นผู้ผลิตรถยนต์ที่ใหญ่เป็นอันดับ 11 ของโลก และเป็นอันดับที่ 5 ของเอเชีย รองจาก จีน ญี่ปุ่น อินเดีย และเกาหลีใต้
8 พ.ค. 2563

อุตสาหกรรมรถยนต์ไทย กำลังเจอศึกหนัก /โดย ลงทุนแมน
หลายคนอาจไม่รู้ว่า ประเทศไทยของเราคือ หนึ่งในฐานการผลิตรถยนต์ที่สำคัญของโลก
โดยในปี 2019 ประเทศไทยเป็นผู้ผลิตรถยนต์ที่ใหญ่เป็นอันดับ 11 ของโลก และเป็นอันดับที่ 5 ของเอเชีย รองจาก จีน ญี่ปุ่น อินเดีย และเกาหลีใต้
ที่ผ่านมา อุตสาหกรรมรถยนต์ของไทยเติบโตอย่างต่อเนื่อง
แต่ในปี 2019 ยอดผลิตรถยนต์ของไทยนั้นลดลงเป็นครั้งแรกในรอบ 5 ปี
และปีนี้ อุตสาหกรรมรถยนต์ของไทยกำลังเจอศึกหนักกว่าปีที่แล้ว
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ต้องบอกว่า อุตสาหกรรมยานยนต์ในประเทศไทยนั้นมีความสัมพันธ์ที่เชื่อมโยงกันกับหลายธุรกิจ ไม่แต่เฉพาะผู้ผลิตรถยนต์เท่านั้น
ที่เห็นชัดเจนก็คือ ผู้ผลิตชิ้นส่วนและส่วนประกอบรถยนต์ ที่มีจำนวนกว่า 2,400 ราย
ทำให้ประเทศไทยมีจำนวนแรงงานในอุตสาหกรรมรถยนต์และชิ้นส่วนยานยนต์สูงถึง 5.5 แสนคน
ขณะที่ในปี 2019 มูลค่าการส่งออกยานพาหนะ อุปกรณ์และส่วนประกอบมีมูลค่ากว่า 1.09 ล้านล้านบาท หรือประมาณ 6.4% ของมูลค่า GDP
นอกจากนี้ ทั้งอุตสาหกรรมรถยนต์และชิ้นส่วนยานยนต์ยังเชื่อมโยงกับอุตสาหกรรมอื่นๆ อีก เช่น อุตสาหกรรมเหล็ก อุตสาหกรรมพลาสติก อุตสาหกรรมกระจก อุตสาหกรรมการผลิตแม่พิมพ์ อุตสากรรมผลิตชิ้นส่วนอิเล็กทรอนิกส์
ซึ่งแน่นอนว่าอุตสาหกรรมรถยนต์ มีความสำคัญกับเศรษฐกิจของประเทศไทยเป็นอย่างมาก
พอเรื่องเป็นแบบนี้ จึงพูดได้ว่า ถ้าอุตสาหกรรมรถยนต์ของไทยเติบโตได้ดี อุตสาหกรรมอื่นๆ ก็น่าจะดีตามไปด้วย แต่ถ้าอุตสาหกรรมรถยนต์ชะลอตัว เป็นไปได้ว่า อุตสาหกรรมอื่นๆ ก็จะชะลอตัวตามไปด้วย
แล้วตอนนี้อุตสาหกรรมรถยนต์ของไทยชะลอตัวลงหรือไม่
ปี 2018 ยอดการผลิตรถยนต์ของประเทศไทย 2.17 ล้านคัน
โดยเป็นการส่งออก 1.14 ล้านคัน และขายในประเทศ 1.03 ล้านคัน
ปี 2019 ยอดการผลิตรถยนต์ของประเทศไทย 2.01 ล้านคัน
โดยเป็นการส่งออก 1.04 ล้านคัน และขายในประเทศ 0.97 ล้านคัน
ยอดขายในประเทศชะลอตัวจากความต้องการรถยนต์ของคนไทยที่ลดลง
ส่วนการส่งออกที่ลดลง ทำให้มูลค่าการส่งออกยานพาหนะ อุปกรณ์และส่วนประกอบในปี 2019 ลดลงจากปี 2018 ถึง 110,000 ล้านบาท
สาเหตุหลักก็คือ การชะลอตัวลงของเศรษฐกิจโลกจากผลของสงครามการค้า การแข็งค่าของเงินบาท เมื่อเทียบกับดอลลาร์สหรัฐกว่า 7%
ในขณะที่อุตสาหกรรมรถยนต์ของไทยถูกแย่งส่วนแบ่งตลาดมากขึ้นเรื่อยๆ จากคู่แข่งอย่างอินโดนีเซีย เวียดนาม และแอฟริกาใต้
ปี 2012 สัดส่วนรถยนต์ที่ประเทศไทยผลิตต่อปริมาณการผลิตทั่วโลกเท่ากับ 2.9% แต่สัดส่วนดังกล่าวกลับลดลงเหลือเพียง 2.3% ในปี 2018
ขณะที่เศรษฐกิจของไทยที่ชะลอตัวลง ทำให้มาตรการควบคุมสินเชื่อรถยนต์ มีความเข้มงวดมากขึ้น
เมื่อรวมกับในปัจจุบัน หนี้สินต่อครัวเรือนของคนไทยอยู่ในระดับสูงกว่า 13 ล้านล้านบาท หรือประมาณ 79% ต่อ GDP
ซึ่งหนี้สินครัวเรือนส่วนมากนั้น เป็นหนี้ระยะสั้นเพื่อใช้อุปโภค บริโภคส่วนบุคคล และมีอัตราดอกเบี้ยสูง ทำให้บั่นทอนกำลังซื้อของผู้บริโภค จึงไม่แปลกที่ทำให้กำลังซื้อรถยนต์ในประเทศหายไปด้วย
แต่ยังไม่ทันที่เรื่องร้ายๆ ในปี 2019 จะจบลง
การเกิดขึ้นของ Covid-19 ก็เหมือนฝันร้ายรอบสองของอุตสาหกรรมรถยนต์ของไทย
Covid-19 ทำให้เศรษฐกิจที่ว่าแย่จากปีที่แล้ว ย่ำแย่ลงไปอีก หลายคนขาดรายได้ หลายคนตกงาน หรือแม้แต่เกิดความไม่แน่นอนในอนาคตของงานตัวเอง
คำถามง่ายๆ สำหรับคนส่วนใหญ่ก็คือ
ถ้าพวกเขารู้สึกว่า มีความไม่แน่นอนกับรายได้ในอนาคต
สินค้าฟุ่มเฟือยแรกๆ ที่ต้องตัดออกไป หนึ่งในนั้นจะมีรถยนต์
แล้ว 3 เดือนแรกของปี 2020 เมื่อเทียบกับ 3 เดือนแรกของปี 2019 เป็นอย่างไร
ยอดขายรถยนต์มีจำนวนทั้งสิ้น 200,064 คัน ลดลง 24%
ยอดส่งออกรถยนต์มีจำนวนทั้งสิ้น 250,281 คัน ลดลง 17%
ยอดผลิตรถยนต์มีจำนวนทั้งสิ้น 453,682 คัน ลดลง 19%
นี่ยังไม่รวมผลกระทบของเดือนเมษายนและเดือนพฤษภาคม ที่คาดว่าน่าจะหนักกว่าไตรมาสแรกด้วยซ้ำ
และเมื่อยอดผลิตรถยนต์ลดลง หมายความว่า รายได้ของบริษัทรถยนต์ และบริษัทผู้ผลิตชิ้นส่วนและส่วนประกอบลดลง
สิ่งที่ตามมาก็คือ บริษัทเหล่านั้นจำเป็นต้องลดต้นทุน ด้วยการลดชั่วโมงการทำงานของคนงานลง หรือที่แย่กว่านั้นคือ การปลดคนงาน เพราะต้นทุนค่าแรงนับเป็นหนึ่งในค่าใช้จ่ายที่สูงสำหรับอุตสาหกรรมรถยนต์นั่นเอง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-